Eile jõudis Ghost House Pictures'i kaudu avalikkuseni info, et lavastajatooli on kinnitatud uustulnuk Federico Alvarez, kelle lühifilm "Panic Attack" algse "Kurjad surnud" ning selle kaks järge kirjutanud ja lavastanud  Raimile kõvasti muljet avaldas.    Nüüd on stuudio kergitanud saladusloori ka teiste filmiga seotud inimeste kohta. Näiteks teeb käsikirjastamisel katse endine striptiisitar Diablo Cody, kes "Juno" stsenaariumi eest Oscari võitis ja alles paar aastat tagasi ka õudusžanris proovi tegi - nimelt kirjutas ta "Jenniferi keha" Megan Fox'iga peaosas.    "Kurjad surnud" triloogia staar Bruce Campbell on seeria  taaskäivitusega küll seotud, aga vaid produtsendina.    Campbellil, Raimil ja Rob Tapertil oli filmiprojekti kohta öelda järgmist: "Me oleme selle filmi tegemisse väga pühendunud ja meile on innustuseks sarja jätkuv populaarsus ja inimeste entusiasm selle suhtes. Meile teeb vaid rõõmu võimalus hirmutada uue generatsiooni kinopublikuid filmitegemistehnikaga, mis meile 30 aastat tagasi kättesaamatu oli."    NB! Artiklile lisatud manusena Fede Alvarez'i eelmainitud lühifilm.